Julkisasiamiehen ratkaisuehdotus Alber 30 päivänä toukokuuta 2002. - Euroopan yhteisöjen komissio vastaan Espanjan kuningaskunta. - Jäsenyysvelvoitteiden noudattamatta jättäminen - Direktiivin 98/7/EY täytäntöönpanon laiminlyönti. - Asia C-386/01.



Oikeustapauskokoelma 2002 sivu I-07063



Julkisasiamiehen ratkaisuehdotukset

1. Kanteen kohteena on kulutusluottoja koskevien jäsenvaltioiden lakien, asetusten ja hallinnollisten määräysten lähentämisestä annetun direktiivin 87/102/ETY muuttamisesta 16 päivänä helmikuuta 1998 annetun Euroopan parlamentin ja neuvoston direktiivin 98/7/EY (jäljempänä direktiivi 98/7/EY) määräajassa tapahtuvan täytäntöönpanon laiminlyönti.

2. Direktiivin 98/7/EY 2 artiklan mukaan jäsenvaltioiden oli saatettava tämän direktiivin noudattamisen edellyttämät lait, asetukset ja hallinnolliset määräykset voimaan viimeistään kahden vuoden kuluttua siitä, kun tämä direktiivi tuli voimaan. Direktiivi julkaistiin Euroopan yhteisöjen virallisessa lehdessä 1.4.1998. EY 254 artiklan mukaan tarvittavat täytäntöpanosäädökset oli sen takia annettava viimeistään 21.4.2000.

3. Koska komissio ei ollut saanut Espanjan kuningaskunnalta ilmoitusta sen toteuttamista direktiivin 98/7/EY täytäntöönpanotoimenpiteistä, se kehotti 8.8.2000 päivätyllä virallisella huomautuksella Espanjan hallitusta esittämään huomautuksensa kahden kuukauden määräajassa. Koska viralliseen huomautukseen ei vastattu, komissio lähetti 9.3.2001 Espanjan hallitukselle perustellun lausunnon, jossa se toisti aikaisemmin lausumansa ja kehotti tätä noudattamaan sopimuksen mukaisia velvoitteitaan kahden kuukauden kuluessa.

4. Espanjan hallitus ilmoitti 25.6.2001 päivätyssä kirjeessä komissiolle, että täytäntöönpanotoimenpiteiden antaminen vie vielä aikaa. Koska komissiolle ei ollut toimitettu lakiehdotusta tai muuta selvitystä lainvalmistelutöiden etenemisestä, se nosti 8.10.2001 asiassa kanteen. Se vaatii yhteisöjen tuomioistuinta toteamaan siinä, että

Espanjan kuningaskunta ei ole noudattanut perustamissopimuksen mukaisia velvoitteitaan, koska se ei ole määräajassa antanut kulutusluottoja koskevien jäsenvaltioiden lakien, asetusten ja hallinnollisten määräysten lähentämisestä annetun direktiivin 87/102/ETY muuttamisesta 16 päivänä helmikuuta 1998 annetun Euroopan parlamentin ja neuvoston direktiivin 98/7/EY noudattamisen edellyttämiä lakeja, asetuksia ja hallinnollisia määräyksiä.

5. Espanja ei kiistä sitä seikkaa, ettei direktiiviä 98/7/EY ole pantu täytäntöön säädetyssä määräajassa. Se toteaa ainoastaan, että täytäntöönpanotoimenpiteiden antamista ei voitu saada päätökseen vielä kuudennella lainsäädäntökaudella. Espanjan oikeusministeriö on sen jälkeen valmistellut tätä koskevan lakiehdotuksen, jonka hallitus on jo hyväksynyt ja joka odottaa vain vielä Cortes Generalesin hyväksymistä.

6. Vakiintuneen oikeuskäytännön mukaan on arvioitaessa sitä, onko jäsenvaltio jättänyt noudattamatta jäsenyysvelvoitteitaan, otettava huomioon jäsenvaltion tilanne sellaisena kuin se oli perustellussa lausunnossa asetetun määräajan päättyessä. Komission perusteltu lausunto määrittää riidan kohteen. Silloinkin kun lausunnossa mainittu jäsenyysvelvoitteiden noudattamatta jättäminen korjautuu EY 226 artiklan 2 kohdan mukaisen määräajan kulumisen jälkeen, oikeussuojan tarve säilyy, koska tämä jäsenyysvelvoitteiden noudattamatta jättäminen on perustana jäsenvaltiolle sen vuoksi mahdollisesti muita jäsenvaltioita, yhteisöä tai yksityisiä kohtaan syntyvälle vastuulle. Espanja ei riitauta sitä, että se ei ole pannut direktiiviä 98/7/EY määräajassa täytäntöön. Täten jäsenvelvoitteiden noudattamatta jättämistä koskeva komission kanne on hyväksyttävä.

7. Ehdotan edellä olevan vuoksi, että yhteisöjen tuomioistuin toteaisi seuraavaa:

1) Espanjan kuningaskunta ei ole noudattanut perustamissopimuksen mukaisia velvoitteitaan, koska se ei määräajassa antanut kulutusluottoja koskevien jäsenvaltioiden lakien, asetusten ja hallinnollisten määräysten lähentämisestä annetun direktiivin 87/102/ETY muuttamisesta 16 päivänä helmikuuta 1998 annetun Euroopan parlamentin ja neuvoston direktiivin 98/7/EY noudattamisen edellyttämiä lakeja, asetuksia ja hallinnollisia määräyksiä.

2) Espanjan kuningaskunta velvoitetaan korvaamaan oikeudenkäyntikulut.